**Mokinių priėmimo tvarka į bendrojo ugdymo mokyklų 1-ąsias klases**

**2023 metų sausio 5 d. prasideda mokinių priėmimas į Panevėžio miesto savivaldybės bendrojo ugdymo mokyklų 1-ąsias klases 2023-2024 mokslo metams.**

**Į Alfonso Lipniūno progimnaziją, Vytauto Žemkalnio gimnaziją, specialiąsias mokyklas bei Panevėžio Kazimiero Paltaroko gimnaziją, Raimundo Sargūno sporto ir Vytauto Mikalausko menų gimnazijas mokiniai priimami tiesiogiai teikiant prašymus pačioms mokykloms.**

**Švietimo skyrius centralizuotai dokumentus priima į „Ąžuolo“, Beržų, Rožyno, „Saulėtekio“, „Šaltinio“, „Vilties“, „Vyturio“, „Žemynos“ progimnazijas, Panevėžio pradinę ir Mykolo Karkos pagrindinę mokyklas.**

**ŠVIETIMO SKYRIUI TURI BŪTI PATEIKIAMI ŠIE DOKUMENTAI:**

**1. Prašymas į 1 –ąją klasę**: **1A forma** - centralizuotai priimamiems į 1-ąją klasę mokiniams, gyvenantiems ( deklaruota gyvenamoji vieta) mokyklai priskirtoje aptarnavimo teritorijoje; **1B forma** – mokiniams, negyvenantiems mokyklos aptarnavimo teritorijoje.

**2. Vaiko asmens dokumentas** (gimimo liudijimo, paso ar tapatybės kortelėskopija).

**3. Pirmumo kriterijus patvirtinantys dokumentai** (Pedagoginės-psichologinės tarnybos

pažymos dėl specialiųjų ugdymosi poreikių įvertinimo ir specialiojo ugdymo skyrimo kopija; pažymos iš mokyklos, kurioje jau mokosi broliai ar seserys kopija; pažyma dėl vieno iš tėvų, atliekančių profesinę tikrąją karo tarnybą, rotuotų (perkeltų) į savivaldybės teritoriją).

**Teikiamiems prašymams (1A forma)** teritorinio aptarnavimo prioritetas (pagal vaiko deklaruotą gyvenamąją vietą) **taikomas iki kovo 1 dienos.** Vėliau prašymai registruojami bendra tvarka pagal prašymo pateikimo datą ir laiką į mokyklose esančias laisvas vietas. Išsami informacija apie priėmimo tvarką bei mokyklų aptarnavimo teritorijų paskirstymą skelbiama svetainėje[**www.panevezys.lt**](http://www.panevezys.lt) **( skiltis „Priėmimas į mokyklas ir darželius“).**

**DOKUMENTŲ PATEIKIMO TVARKA:**

**1. Užpildytų prašymų bei kitų dokumentų kopijos siunčiamos elektroniniu paštu** [***priemimas.mokyklos@panevezys.lt***](mailto:priemimas.mokyklos@panevezys.lt) ***nuo 2023 m. sausio 5 d. 8.00 val.*** (anksčiau išsiųsti prašymai programoje neįregistruojami).

**2. Elektroniniu būdu** siunčiamas prašymas gali būti patvirtintas**elektroniniu parašu arba siunčiama parašu patvirtinta atitinkamos formos užpildyta prašymo kopija ( nuskenuota ar nufotografuota).** Esant būtinybei dokumentai gali būti pateikti ir prašymas užpildytas atvykus į Švietimo skyrių (Laisvės a. 23, 102 kab., tel. pasiteirauti 8 45 501386).

Asmenys, išsiuntę prašymus el. paštu, apie jų gavimą ir įregistravimą informuojami automatiniu atsakymu. Papildoma informacija dėl priėmimo į mokyklas nesiunčiama, išskyrus atvejus, kuomet vaikas nepatenka į pirmąją nurodytą mokyklą ir tenka rinktis kitą ugdymo įstaigą.

Švietimo skyrius galutinius 1-ųjų klasių mokinių sąrašus ir dokumentus mokykloms perduoda nuo birželio 1 dienos. Mokinius į klases skirsto ir priimtų mokinių sąrašus skelbia pačios mokymo įstaigos pagal direktoriaus įsakymu nustatytą tvarką.

*Švietimo skyriaus informacija*